**Pekka Luodeslampi** (s. 1985) on suomalainen nettivideoharrastaja, jolla on suosittu YouTube-hahmo nimeltään ***UncleSamPatriot***. UncleSamPatriotin humoristisia videoita on katsottu yhteensä kymmeniä miljoonia kertoja. Hahmon suosituin video on *Lakupiippu*, jota on katsottu yli kuusi miljoonaa kertaa. Siitä on myös tehty useita versioita ympäri maailmaa, ja Luodeslampea on haastateltu aiheesta ulkomaita myöten. Videolla hän halusi parodioida Suomen hallituksen aikeita kieltää lakupiippu tupakointia edistävänä tuotteena.

Luodeslampi on sairauseläkkeellä hyperaktiivisuutta ja pakkoliikkeitä aiheuttavan Touretten oireyhtymän takia. Hän on kuitenkin fyysisesti hyvässä kunnossa, ja harrastaa aktiivisesti kotonaan nyrkkeilyä Tony Halmeen innoittamana. Luodeslampi kertoi vuonna 2010 tavoittelevansa ensimmäisenä eurooppalaisena presidentti Barack Obaman allekirjoittamaa kunniakirjaa amerikkalaisten President's Challenge -kuntoilukampanjassa. Hän saavutti tavoitteensa osallistuttuaan Suomen Kuntoliikuntaliiton kävelykilpailuun, jonka voittajaksi hän myös selviytyi yli 4 000 kilpailijan joukosta. Luodeslampi käveli päivässä keskimäärin 50 000 askelta ja kerrytti lopputuloksekseen 1,56 miljoonaa askelta. Samalla hän rikkoi *Wii Fitin* Free Joggingin maailmanennätyksen Guinnessin ennätysten kirjan *Gamer's Editioniin*. Sittemmin Luodeslampi on rikkonut myös useita muita Guinnessin ennätysten kirjan ennätyksiä. Hänen hallussaan oleviin maailmanennätyksiin kuuluu muun muassa nopein lyönnin reaktioaika ja eniten lyönnillä rikottuja munia minuutissa.

Luodeslampi on myös osallistunut ja voittanut useita videokilpailuita. Vuonna 2008 Luodeslampi osallistui Intelin nettivideokilpailuun videolla *Super Mario Boxing*, joka nousi koko kilpailun katsotuimmaksi. Palkintona Luodeslampi voitti kahden hengen matkan Venetsiaan. 1. marraskuuta 2011 hän voitti videollaan DoUpTo:n 5 000 dollarin palkinnon, joka toimitettiin hänelle kotiovelle.

Luodeslampi esiintyy Wille Hyvösen ohjaamassa lyhytdokumenttielokuvassa *Meemini*, joka julkaistiin osana Suomen elokuvasäätiön, Yleisradion ja AVEKin dokumenttielokuvahanketta vuonna 2015. Samana vuonna Luodeslammen nyrkkeilyharjoituksista tehtiin dokumenttisarja *Yle FOLK: Tahto lyödä*, jossa esiintyy myös show-painija Häijy-Heimo Ukonselkä. Sittemmin Luodeslampi on esiintynyt muun muassa *Suomen hauskin tavis* ja *Ennätystehdas* -ohjelmissa.

Luodeslampi osallistui vuoden 2017 kuntavaaleihin Vantaan Perussuomalaisten listalla. Hän sai vaaleissa yhteensä 72 ääntä eikä tullut valituksi.

Lähteet
-------

1. ↑  Tubecon - Tubettajien kuka kukin on 2015
2. ↑  Lakupiippu on The Barry Kirkey Radio Show *youtube.com*. Youtube. Viitattu 24.1.2012.
3. ↑  Leinonen, Milla: Touretten oireyhtymästä kärsivä Pekka takoo Youtube-hittejä *7 päivää*.  4.11.2011. 7 Päivää.  Arkistoitu 5.11.2011. Viitattu 24.1.2012.
4. ↑  Kiiski, Timo: Elämä Tourette-oireiden varjossa.  *Iltalehti*, 7.2.2010. Artikkelin verkkoversio. Viitattu 24.1.2012.  (Arkistoitu – Internet Archive)
5. ↑  Pelimiehen kävelyurakka: "Tuli hallusinaatioita" *Digitoday*.  4.6.2010. Viitattu 24.1.2012.
6. ↑  Presidential Champions Awards The President’s Council on Fitness, Sports & Nutrition.  Arkistoitu 11.9.2015. Viitattu 27.1.2015.
7. ↑  *Guinnes World Recors 2011 Gamer's Edition*, s. 89. Brady Games, 2011. ISBN 978-0744012613.
8. ↑  Guinnessin ennätystenkirja on täynnä omituisia peliennätyksiä - ja suomalaista hulluutta *Dome*.  4.2.2011. Viitattu 28.1.2015.
9. ↑  "Täältä tulee Tourette-tornado!" *Helsingin Sanomat*.  17.7.2021. Viitattu 12.8.2021.
10. ↑  Korsolainen tubettaja tekee huumorivideoita omalla tyylillään – "Tärkeintä on, että videoni herättävät tunteita" *Vantaan Sanomat*.  16.8.2018. Viitattu 16.9.2018.
11. ↑  Suomalaismies voitti Venetsian-matkan nettivideollaan *Iltalehti*.  8.8.2008. Viitattu 24.1.2012.
12. ↑  I won 5000 dollars from DoUpTo.com! *youtube.com*.  3.11.2011. Youtube. Viitattu 24.1.2012.
13. ↑  KLIKkaussota *pohjolafilmi.fi*.  28.1.2015. Pohjola-filmi.  Arkistoitu 16.9.2018. Viitattu 28.1.2015.
14. ↑  Yle FOLK: Tahto lyödä *areena.yle.fi*.  20.12.2015. Yle Areena. Viitattu 12.8.2021.
15. ↑  Youtube-tähti Pekka Luodeslampi naurattaa Riku Niemistä mahtavana mahamiehenä: "Tää on kuin vuoristorataa!"  30.3.2017. Nelonen. Viitattu 29.12.2017.
16. ↑  Savikiekkojen rikkominen pesäpallomailalla – Pekka Luodeslampi. Ennätystehdas I. FOX Suomi  23.4.2021. YouTube:  FOX Suomi. Viitattu 12.8.2021.
17. ↑  Kuntavaalit 2017: Pekka Luodeslampi *Helsingin Sanomat*. Viitattu 16.9.2018.

Aiheesta muualla
----------------

* UncleSamPatriotin Youtube-kanava